Diari Oficial de la Generalitat Valenciana


Sumari del DOGV 9613, del 08-06-2023 (2023/6016)

RESOLUCIÓ de 6 de març de 2023, del director general de Qualitat i Educació Ambiental, per la qual es formula declaració d'impacte ambiental del Projecte de modificació de la línia elèctrica a 220 kV, doble circuit, E/S en la ST Assegador de la línia elèctrica existent a 220 kV ST Betxí-ST La Plana, en el terme municipal de Vila-real. Expedient (1516326) 049/2020/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9613

Data del DOGV
:   08-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6016


Data del document
:   06-03-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 6 de març de 2023, del director general de Qualitat i Educació Ambiental, per la qual es formula declaració d'impacte ambiental del Projecte de modificació de la línia elèctrica a 220 kV, doble circuit, E/S en la ST Assegador de la línia elèctrica existent a 220 kV ST Betxí-ST La Plana, en el terme municipal de Vila-real. Expedient (1516326) 049/2020/AIA. [2023/6016]  
  
«Declaració d'impacte ambiental  
Expedient: (1516326) 049/2020/AIA.  
Títol: Projecte de modificació de la línia elèctrica a 220 kV, doble circuit, E/S en la ST Assegador de la línia elèctrica existent a 220 kV ST Betxí-ST La Plana.  
Promotor:Red Eléctrica de España, SAU.  
Òrgan substantiu: Servei Territorial d'Indústria, Energia i Mines de Castelló.  
Ref. Òrgan substantiu: (ATLINE/2011/171/12).  
Localització: terme municipal de Vila-real (Castelló).  
  
Antecedents  
Red Eléctrica de España, SAU, va iniciar els tràmits d'autorització administrativa de la línia elèctrica a 220 kV de E/S en la ST Assegador, des de la línia elèctrica existent Betxí-La Plana (expedient ATLINE/2011/171/12), per a la qual es va obtindre una declaració d'impacte ambiental (DIA) favorable condicionada, mitjançant una resolució emesa pel director general d'Avaluació Ambiental i Territorial, l'11 de març de 2013 (expedient 12/0116-PER). La tramitació de l'autorització administrativa de la línia elèctrica esmentada no es va concloure, perquè la planificació de la xarxa de transport d'energia elèctrica va ser suspesa amb l'entrada en vigor del Reial Decret llei 13/2012, de 30 març.  
Com a antecedent consta en l'òrgan ambiental una consulta (expedient 229/4879-OHD) que va realitzar Red Eléctrica de España, SAU, en què exposava que es pretenia dur a terme la construcció de la línia elèctrica a 220 kV, E/S en la ST Assegador de la línia elèctrica ST Betxí-ST La Plana, (expedient ATLINE/2011/171/12), i indicava que està previst reprendre les actuacions tendents a la construcció d'aquesta infraestructura elèctrica, per quedar inclosa en el Pla de desenvolupament de la xarxa de transport d'energia elèctrica 2015-2020. No obstant això, ha sigut necessari modificar el traçat a fi d'adaptar-lo a l'entorn, i proposar un nou traçat que redueix la longitud respecte al projecte original. I es sol·licitava un informe sobre la necessitat o no de sotmetre al procediment d'avaluació ambiental el nou traçat de la línia elèctrica a 220 kV, E/S en la ST Assegador de la línia elèctrica a 220 kV ST Betxí-ST La Plana. Adjuntava a la consulta una memòria en la qual indicava les característiques generals del projecte de modificació i la DIA.  
Aquest òrgan ambiental va remetre un informe a Red Eléctrica de España, SAU, i al Servei Territorial d'Indústria i Energia de Castelló, el 21 de desembre de 2018, en què notificava que era necessari un nou pronunciament ambiental que donara cobertura a la modificació del projecte, i requeria una addenda ambiental que abordara els canvis introduïts en el projecte i en les afeccions ambientals associades.  
Relacionat amb el projecte objecte de l'avaluació d'impacte ambiental, es va obtindre una declaració d'impacte ambiental favorable condicionada, mitjançant una resolució emesa pel director general d'Avaluació Ambiental i Territorial, el 29 d'octubre de 2012 (expedient 86/1916-DGL), per al projecte d'execució de la nova ST Assegador a 220 kV/20, a Vila-real.  
  
Descripció del projecte  
Red Eléctrica de España, SAU, té previst realitzar un projecte de modificació de la línia elèctrica a 220 kV que consisteix en la connexió elèctrica de la ST Assegador, amb la línia elèctrica existent Betxí-La Plana. Es tracta d'un traçat alternatiu que substitueix l'avaluat durant la tramitació de l'expedient 12/0785-GYI (amb referència de l'expedient substantiu ATLINE/2011/171/12). El traçat es redueix notablement en la modificació del projecte (736 metres enfront dels 1.461 metres previstos en el projecte original), s'inclou en el corredor analitzat en l'estudi d'impacte ambiental del projecte original, amb l'excepció del nou suport 40.1 de la línia existent i el suport 1 (nou suport de la línia projectada), la qual cosa suposa una longitud fora d'aquest corredor d'uns 300 metres aproximadament, i indica la nova documentació ambiental (addenda ambiental), que no es troben en la nova zona d'afecció elements naturals d'interés.  
La modificació del projecte es tramita en el mateix expedient substantiu (ATLINE/2011/171/12), ja que l'objecte i les característiques bàsiques del projecte són coincidents, és a dir, es tracta d'una línia elèctrica aèria de doble circuit dúplex i les instal·lacions per connectar són la ST Assegador i la línia elèctrica existent Betxí-La Plana. El traçat de la línia elèctrica discorre pel terme municipal de Vila-real.  
La línia elèctrica objecte del projecte de modificació té una longitud aproximada de 736 metres de doble circuit íntegrament aeris. El recorregut aeri s'inicia en el suport Ap 40.1 de derivació i finalitza en la ST Assegador. El suport Ap 40.1 s'instal·lara entre els suports Ap 40 i Ap 41 de la línia existent a 220kV ST Betxi-ST La Plana, i es retibarà i reposarà la fibra òptica d'aquest tram després de la instal·lació.  
  
La línia elèctrica consta de quatre suports metàl·lics constituïts per perfils angulars de costats iguals organitzats en gelosia doble. La fonamentació dels suports es realitza mitjançant quatre massissos independents de formigó en massa, un per cada pota, prou separats entre si per a permetre'n la construcció. Té doble circuit dúplex, amb conductor d'alumini-acer de tipus LA-455 (Condor-AW) i potència màxima per circuit de 782 MVA. La línia porta dos cables de terra d'acer, amb fibra òptica incorporada del tipus OPGW. L'aïllament està dissenyat amb cadenes de compòsit.  
L'obra civil s'iniciara una vegada obtinguts els permisos i drets de servitud. Es farà l'obertura i millora d'accessos, l'obertura de buits per a fonamentacions, formigonada, el muntatge i l'hissat de suports i l'estesa i l'engrapament de cables. Finalment, es retirar les terres i els materials i es restaurarà la zona.  
  
Tramitació administrativa  
Amb data 11 de febrer de 2020, es registra en el Servei d'Avaluació d'Impacte Ambiental (òrgan ambiental) un ofici del Servei Territorial d'Indústria i Energia de Castelló (òrgan substantiu), en què sol·licita l'avaluació ambiental ordinària. Adjunta a l'ofici la documentació següent:  
Sol·licitud del titular per a l'avaluació d'impacte ambiental, estudi d'impacte ambiental inicial (novembre 2011), addenda a l'estudi d'impacte ambiental (maig 2019), projecte de modificació (juny 2018) i documentació complementària, que consta dels informes rebuts en la fase de consultes realitzades per l'òrgan substantiu, que són:  
1. Ajuntament de Vila-real, emet un informe favorable el 4 de desembre de 2019.  
2. Confederació Hidrogràfica del Xúquer, remet el 12 de desembre de 2018, una resolució d'autorització per a la instal·lació de la línia elèctrica aèria de mitjana tensió en la zona de policia de llit públic (barranc de Ràtils), i està subjecta l'autorització al compliment, entre altres, de les condicions següents:  
Les obres hauran de ser supervisades pel Servei de Policia d'Aigües i Llits Públics de la Confederació Hidrogràfica del Xúquer. L'autoritzat haurà de comunicar per escrit a la Confederació Hidrogràfica del Xúquer l'inici i la fi dels treballs, per a inspeccionar-les, si s'estima oportú, i haurà d'estar el llit, en tot moment, en perfectes condicions de policia.  
L'autoritzat queda obligat a respectar al llarg del marge, que ha de quedar apte i practicable, la zona de servitud de 5 metres d'amplària per a ús públic, de conformitat amb el Reglament del domini públic hidràulic (Reial decret 849/1986, d'11 d'abril).  
Queda totalment prohibit l'abocament d'aigües i productes residuals al llit públic o al subsol.  
3. Comunitat de Regants de Vila-real, emet un informe condicionat el 18 d'octubre de 2019, en el qual s'indica que el Sindicat de Regs, en la sessió del dia 14 d'octubre de 2019, acorda autoritzar la realització de les obres.  
4. i-DE Redes Eléctricas Inteligentes, SAU, emet un informe el 25 de setembre de 2019, en què manifesta l'aprovació a la substitució del suport existent per un altre nou per a l'entroncament de la nova línia elèctrica, que es respecten totes les instal·lacions elèctriques actuals i es mantinguen les servituds existents sobre aquestes.  
5. Nedgia (grup Naturgy) emet un informe favorable condicionat el 28 de gener de 2020, en què indica que, a partir de la distància entre els suports a la xarxa de gas, abans de l'inici de les obres s'haurà de confirmar que la distància mínima entre les parts més pròximes de tots dos és de tres metres.  
6. Servei Territorial d'Urbanisme de Castelló emet un informe el 21 d'agost de 2019, en què exposa que no té cap objecció a la realització d'aquesta instal·lació.  
En l'ofici es comunica la finalització del tràmit d'informació pública i consultes. S'ha publicat un anunci en el BOP de data 5 de setembre de 2019, en el DOGV de data 4 de novembre de 2019, en el diari El Periódico Mediterráneo de data 12 de novembre de 2019 i en el tauler d'anuncis de l'Ajuntament de Vila-real, i s'indica durant el període d'informació pública no s'han rebut al·legacions de caràcter ambiental.  
  
Consideracions ambientals  
La modificació de la línia elèctrica proposada no implica una major afecció ambiental que l'avaluada en la DIA emesa l'11 de març de 2013 (expedient 12/0980-IOH), i està el traçat en el mateix àmbit d'estudi (municipi de Vila-real). La zona d'estudi es localitza a la comarca de la Plana Baixa, amb un relleu pràcticament pla, la vegetació en aquesta zona té un marcat caràcter antròpic en pràcticament tota l'extensió. El projecte de modificació es desenvolupa sobre terrenys de cultiu (majoritàriament tarongers) i terrenys en procés d'urbanització. El traçat és aeri fins a arribar a la línia elèctrica Betxí-ST La Plana, discorre íntegrament pel terme municipal de Vila-real i majoritàriament per camps de cultius de cítrics sense haver-hi construccions disperses. Al voltant la línia es localitza una zona industrial, principalment taulelleres i una àmplia xarxa d'infraestructures, a l'est de la línia elèctrica la carretera CV-185, a l'oest l'autovia AP-7, la línia elèctrica travessa la N-340, i línies elèctriques a més de camins agrícoles, en un entorn allunyat de nuclis urbans.  
  
Es tracta d'un àmbit antropitzat on la vegetació natural es redueix a espècies nitròfiles en les vores dels camins i on no es localitzen espècies catalogades d'acord amb la Base de dades de biodiversitat. No afecta sòl forestal, ni es troba en les proximitats d'aquest, no travessa vies pecuàries, es troba allunyat de zones sensibles per a l'avifauna, no afecta espais naturals protegits o inclosos en la Xarxa Natura 2000. El curs d'aigua més important en la zona d'estudi és el riu Millars que discorre al nord del terme municipal de Vila-real i al sud del traçat de la línia elèctrica es localitza el riu Sec. De manera perifèrica, l'àmbit d'estudi inclou per l'oest, terrenys del PORN de la Serra d'Espadà, pertanyents a la zonificació d'àrea d'influència antròpica.  
  
La modificació proposada introdueix avantatges respecte al traçat establit en el projecte de la línia elèctrica avaluada en l'expedient 12/0231-DYF, amb la modificació es redueix la longitud del traçat i el nombre de suports (passa de 6 a 4 suports), així com una reducció en la superfície afectada, tant temporal com permanent. S'allunya d'àrees amb el risc d'inundació d'acord amb el PATRICOVA i més allunyat que el projecte original del curs del riu Sec, així com de les zones de vegetació ripària associades a aquest llit. Aquesta modificació no incideix sobre els espais naturals associats al riu Millars, a la desembocadura del riu Sec i a la serra d'Espadà, i queda distanciada de tots aquests.  
  
L'execució del projecte comportarà l'eliminació de la vegetació de cultiu en els punts on es localitzen els suports i l'afecció sobre la vegetació de l'entorn, a causa dels accessos i la necessitat de disposar d'un espai de treball amb caràcter temporal. S'aprofitarà la xarxa de camins existent, i s'executaran xicotets trams entre aquesta i la posició dels suports. La vegetació té un marcat caràcter antròpic, per estar dominada per plantacions de cítrics, majoritàriament tarongers.  
  
L'addenda ambiental analitza l'abast del projecte modificat i els seus possibles impactes ambientals en comparació amb el projecte original.  
Les obres poden comportar molèsties associades al trànsit de maquinària, soroll generat per les obres, material pulverulent pel moviment de terra i gasos associats a l'ús de vehicles. Respecte als moviments de terra, seran molt reduïts per les característiques de la línia i dels terrenys plans afectats. Atesa l'absència de nuclis residencials a l'entorn del traçat, aquesta afecció no resultarà rellevant i en tot cas tindrà caràcter temporal. Aquesta reducció de longitud i suports fa que es reduïsquen notablement les superfícies afectades, així com el volum d'excavació previst. Respecte al volum d'excavació es redueix en uns 116 m³, que suposen un 31 % de reducció. La superfície afectada total es redueix en un 35 %. En el cas de la superfície d'ocupació permanent, la reducció és del 20 %. El projecte modificat suposarà una reducció en la generació de residus durant les obres respecte al projecte original. Es gestionaran els residus de manera adequada, segons la seua naturalesa.  
  
D'altra banda, no es durà a terme el desmuntatge de cap suport de la línia existent, la qual cosa evita l'ocupació temporal de sòl i recursos, que seria necessària per a dur a terme aquests treballs. Quant al risc de col·lisió d'avifauna, la longitud de la línia es redueix sobre un 50 %, i en conseqüència aquest risc.  
L'addenda ambiental aportada estableix que el projecte modificat no generarà una afecció significativa al patrimoni cultural, tal com es desprén de la informació disponible, ja que es va realitzar consulta a l'inspector territorial d'arqueologia de Castelló sobre la necessitat de dur a terme algun tipus d'intervenció amb motiu de la modificació de projecte (maig 2018), el qual va indicar la no-necessitat de realitzar cap mena d'intervenció.  
En qualsevol cas, s'estima que s'adoptaran les mateixes mesures preventives establides en l'estudi d'impacte ambiental original com el pas de maquinària per trajectòries definides prèviament, el control de la velocitat dels vehicles, regs periòdics durant els moviments de terres i observança de les especificacions tècniques i normativa dels vehicles i equips. S'adoptaran mesures preventives per a evitar la contaminació i degradació del sòl, com fer els canvis d'oli i lubrificant en zones destinades a aquest efecte i una correcta gestió de residus i abocaments.  
  
Pel que fa a les emissions de camp elèctric i camp magnètic, la documentació aportada indica que seran similars o menors (ja que la longitud de la línia es redueix) a les previstes en el projecte avaluat i en qualsevol cas molt inferiors als límits d'exposició i restriccions bàsiques definits en la normativa vigent en la matèria. En qualsevol cas, el traçat es manté allunyat de les zones residencials.  
  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I, grup 2.g del Decret 162/1990, de 15 d'octubre, modificat pel Decret 32/2006, de 10 de març.  
L'expedient ha observat els tràmits establits en la secció 1a, del capítol II del títol II de la Llei 21/2013, de 9 de desembre, d'avaluació ambiental i en la resta de disposicions aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental, la competència sobre l'avaluació d'impacte ambiental de projectes.  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que exercisc resolc,  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que siguen aplicables, el projecte de modificació de la línia elèctrica a 220 kV, doble circuit, entrada-eixida en la ST Assegador de la línia elèctrica existent a 220 kV ST Betxí-ST La Plana, promogut per Red Eléctrica de España, SAU, el traçat de la qual discorre pel terme municipal de Vila-real (Castelló), sempre que aquest es desenvolupe d'acord amb l'estudi d'impacte ambiental, l'addenda ambiental, el projecte i la resta de la documentació presentada i amb els condicionants establits a continuació:  
  
1. S'ha d'establir el que s'indica en l'informe de la Confederació Hidrogràfica del Xúquer, remés el 12 de desembre de 2018, i recollit en la part expositiva d'aquesta declaració d'impacte ambiental, quant a compliment pel promotor de les condicions establides en aquest informe.  
2. Si durant l'execució de les obres es trobaren restes paleontològiques, arqueològics o etnogràfics, el promotor hauria de posar el fet en coneixement de la conselleria competent en patrimoni cultural de manera immediata, i adoptar les mesures pertinents per a protegir-les i conservar-les de conformitat amb el que s'estableix en els articles 63 i 65 de la Llei 4/1998, d'11 de juny, del patrimoni cultural valencià.  
  
3. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de l'eficàcia d'aquestes. La documentació haurà d'estar a la disposició de les autoritats competents.  
En els termes establits en l'article 43 de la Llei 21/2013, de 9 de desembre, aquesta declaració d'impacte ambiental perdrà la vigència i cessarà de produir els efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor haurà de notificar a l'òrgan ambiental el començament de les obres.  
  
Segon  
D'acord amb el que s'estableix en l'article 41 de la Llei 21/2013, de 9 de desembre:  
a. Publicar aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b. La present declaració d'impacte ambiental no és objecte de recurs sense perjudici dels que, si escau, siguen procedents en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre en compte degudament, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 6 de març de 2023.- El director general de Qualitat i Educació Ambiental: Joan Piquer Huerga».